CELEX: 32014R0624
Language: sk
Date: 2014-02-14 00:00:00
Title: Delegované nariadenie Komisie (EÚ) č. 624/2014 zo 14. februára 2014 , ktorým sa udeľuje výnimka z nariadenia Európskeho parlamentu a Rady (EÚ) č. 1290/2013, ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, pokiaľ ide o spoločný podnik Čisté nebo 2  Text s významom pre EHP

13.6.2014   
            
            
               SK
            
            
               Úradný vestník Európskej únie
            
            
               L 174/14
            
         DELEGOVANÉ NARIADENIE KOMISIE (EÚ) č. 624/2014
   zo 14. februára 2014,
   ktorým sa udeľuje výnimka z nariadenia Európskeho parlamentu a Rady (EÚ) č. 1290/2013, ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, pokiaľ ide o spoločný podnik Čisté nebo 2
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1290/2013 z 11. decembra 2013, ktorým sa ustanovujú pravidlá účasti na programe Horizont 2020 – rámcový program pre výskum a inováciu (2014 – 2020) a pravidlá jeho šírenia, a ktorým sa zrušuje nariadenie (ES) č. 1906/2006 (1), a najmä na jeho článok 1 ods. 3 písm. a),
   keďže:
   
               (1)
            
            
               Nariadením Európskeho parlamentu a Rady (EÚ) č. 1291/2013 (2) sa zriaďuje rámcový program pre výskum a inováciu (2014-2020) (Horizont 2020), a zabezpečuje účasť Únie na verejno-súkromných partnerstvách vrátane spoločných podnikov v kľúčových oblastiach, v ktorých by výskum a inovácia mohli prispieť k širším cieľom konkurencieschopnosti EÚ a pomôcť riešiť sociálne výzvy.
            
         
               (2)
            
            
               Účasť na nepriamych akciách v rámci Horizontu 2020 by mala byť v súlade s nariadením (EÚ) č. 1290/2013. Aby však bolo možné zohľadniť osobitné prevádzkové potreby spoločných podnikov založených podľa článku 187 zmluvy v oblasti letectva, bola na Komisiu počas doby trvania programu Horizont 2020 prenesená právomoc prijímať akty v súlade s článkom 290 zmluvy s cieľom umožniť financujúcim subjektom zriadeným podľa článku 187 zmluvy v oblasti letectva znížiť minimálny počet účastníkov.
            
         
               (3)
            
            
               Spoločný podnik Čisté nebo 2 bol zriadený nariadením Rady (EÚ) č. 558/2014 (3) v oblasti letectva na obdobie do 31. decembra 2024. Jeho cieľom je zmierňovať vplyv európskych leteckých technológií na životné prostredie a zabezpečiť medzinárodnú konkurencieschopnosť európskeho leteckého priemyslu aj v budúcnosti.
            
         
               (4)
            
            
               Boli stanovené osobitné prevádzkové potreby, pokiaľ ide o pravidlá účasti na programe Horizont 2020, najmä minimálny počet účastníkov. Výzvy na predkladanie návrhov, ktoré vydáva spoločný podnik, sú veľmi špecifické a cielené a prinášajú inovatívne riešenia, ktoré musia byť prispôsobené konečným demonštračným projektom. Okrem toho sa ukázalo, že ak sa jednotlivým subjektom umožní reagovať na výzvy spoločného podniku Čisté nebo na predkladanie návrhov, veľmi účinne to pomôže zapojiť do účasti aj malé a stredné podniky (MSP), ako aj výskumné organizácie a univerzity.
            
         
               (5)
            
            
               V záujme pokračujúcej podpory širokej účasti MSP, ako aj výskumných organizácií a univerzít, je vhodné ustanoviť výnimku z minimálneho počtu účastníkov stanoveného v článku 9 ods. 1 nariadenia (EÚ) č. 1290/2013 s cieľom umožniť jednotlivým subjektom reagovať na výzvy na predkladanie návrhov, ktoré vyhlási spoločný podnik Čisté nebo 2,
            
         PRIJALA TOTO NARIADENIE:
   Článok 1
   Odchylne od článku 9 ods. 1 nariadenia (EÚ) č. 1290/2013, pokiaľ ide o výzvy na predkladanie návrhov vydané spoločným podnikom Čisté nebo 2, je minimálnou podmienkou účasť jedného právneho subjektu, ktorý má sídlo v členskom štáte alebo v pridruženej krajine.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. februára 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 347, 20.12.2013, s. 81.
   
      (2)  Nariadenie Európskeho parlamentu a Rady (EÚ) č. 1291/2013 z 11. decembra 2013, ktorým sa zriaďuje program Horizont 2020 – rámcový program pre výskum a inováciu (2014 – 2020) a zrušuje rozhodnutie č. 1982/2006/ES (Ú. v. EÚ L 347, 20.12.2013, s. 104).
   
      (3)  Nariadenie Rady (EÚ) č. 558/2014 zo 6. mája 2014 o zriadení spoločného podniku Čisté nebo 2 (Ú. v. EÚ L 169, 7.6.2014, s. 77).